Paîs Basc: menace di ilegalizazion par EA che si slontane dal PNV
Eusko Alkartasuna e à decidût di cori di bessole intes prossimis elezions pe Comunitât Autonome Basche. La decision e je stade cjapade ai 10 di Novembar dal esecutîf dal partît nazionalitari basc. Al jere za di timp che i rapuarts jenfri EA e il PNV, ven a dî i doi partîts principâi de coalizion che in dì di vuê e guvierne la Comunitât Autonome Basche (intune cu la formazion di çampe Ezker Batua), a clopavin. La decision e je stade cjapade in bloc, cence nancje bisugne di metile ai vôts – al à dite il segretari pe politiche istituzionâl di EA, Rafael Larreina – parcè che o jerin ducj dacuardi. A sburtâ EA a decidi chest pas – al à spiegât Larreina – al è stât prin di dut il fat che il PNV si à slontanât simpri di plui de bataie pe sovranitât dal Paîs Basc, cemût che si à viodût a clâr cul sfantâsi dal progjet de consultazion popolâr e po cui pidiments metûts di diviers setôrs dal PNV a puartâ la cuestion a nivel european. Une part dal PNV e je aromai su posizions autonomistis e e à metût di bande la cuestion de sovranitât dal Paîs Basc – al à zontât il rapresentant di EA – e duncje e je bisugne di un sogjet che al sedi un riferiment clâr pal percors di autodeterminazion dal popul basc e che al dedi une scjassade ae situazion. La decision no je stade glotude masse ben de dirigjence dal PNV che no à platât il so malstâ pe sielte di EA di cori di bessole.
La volontât di cori di bessole e di meti adun un front impegnât a clâr pe sovranitât dal Paîs Basc e à metût EA al centri dai atacs dal PP, il partît de diestre spagnoliste che al à fat savê che al controlarà lis listis eletorâls par viodi che no sedin dentri candidâts leâts ae çampe indipendentiste basche, che e à viodût aromai dutis lis sôs espressions politichis metudis fûr leç. Denant de menace dal PP di sburtâ la sô ilegalizazion, la rispueste dal partît basc no si è fate spietâ. EA di agnorums e je impegnade inte difese dai dirits umans e cuintri dal ûs de violence, il stes no si pues dî di diviers dirigjents dal PP – e à rispuindût la direzion dal partît basc – e duncje ancje nô o controlarìn lis listis dal PP par viodi in ce rapuarts che a son cui sassins fassiscj e franchiscj par podê domandâ di metilisu fûr leç.
Font: EiTB, 19/11/08; Món Divers, 20/11/08; Deia, 11/11/08; Gara, 11/11/08; Món Divers, 11/11/08
fur_Latn fur_Latn fur_Latn cat_Latn